tartuNLP/wikipedia-smugri-20251201 huggingface dataset:
Kytö (Halikko)

Kytö on kylä Halikossa Salon länsilaidalla lähellä Hajalaa. Kylässä sijaitsee E18-moottoritien Hajalan liittymä. Kytö on jaettu kansan suussa ja vanhoissa kirkon kirjoissa epämääräisesti Ala-Kytöön ja Perä-Kytöön. Nykyään kylä on hiljentynyt maanviljelyalue Hajalan taajaman pohjoispuolella.
Historia.
Kydössä on ollut asutusta jo kivikaudella, mistä kertovat useat arkeologiset löydökset. Kiinteä kyläkantainen asutus on kuitenkin vasta myöhäiskeskiajan uudisasutusta. Uuden ajan alussa kylä siirtyi pikkuhiljaa ulkopuolisille. Naantalin luostari, Wiurilan kartano ja Ruotsin kruunu jakoivat Kydön 1500-luvun loppuun mennessä. 1700- ja 1800-luvut Kytö oli kokonaan Armfelt-suvun omistuksessa. 1800-luvun lopussa metsät myytiin läheisille sahoille, jotka hakkauttivat ne tyystin. Vuonna 1911 Kytö jaettiin 34 itsenäiseen palstatilaan.
Toisen maailmansodan jälkeen Kytöön asutettiin useita siirtoväen perheitä, jolloin kylän koko saavutti huippunsa. Kydössä toimivat saha, tervatehdas ja tiilitehdas. Lähimmät palvelut löytyivät lähellä olevista Kumiosta ja Hajalasta. 1960-luvun jälkeen kylä alkoi hiljetä ja vähitellen pienentyä. Uusia asuintaloja ei kylään enää rakennettu, ja monet tilat jäivät tyhjilleen.
2000-luvun alussa kylän läpi rakennettiin valtatie 1, ja Kytöön sijoitettiin Hajalan liittymä. Tämä paransi huomattavasti syrjään jääneen Kydön liikenneyhteyksiä, ja kylään on alettu jälleen rakentaa uusia asuntoja.
Maantiede.
Kytö sijaitsee Paimion rajalla Purilanjoen yläjuoksun laaksossa. Jokea kutsutaan Kydössä Kealanojaksi. Pinta-alaltaan Kytö on suuri, ja sen asutuskeskittymät ovat pienet moottoritien eteläpuolinen Ala-Kytö, pohjoispuolinen Perä-Kytö ja uudempi Mustassuo lähempänä Kumiota. Noukkilan historiallinen kylätontti on Perä-Kydön luona, mutta tuloksena 1800-luvun isojaonjärjestelystä se kuuluu nykyään Kydön kylään, ja Noukkilan kylään nykyään kuuluva alue on pohjoisessa Kumion kulmakunnalla.
Kydön itäosassa on suuria soita. Aluetta hallitsevat useat kallioiset mäet, jotka ovat metsittyneet. Maaston korkeuserot ovat suuret, ja tasaisimmat alueet Purilanjoen ja Tapiolanojan laaksot ovat viljeltyjä.
Mariposa Monarcan biosfäärialue

Mariposa Monarcan biosfäärialue on biosfäärialue ja Unescon maailmanperintökohde Meksikossa. Se sijaitsee Michoacánin ja Estado de Méxicon osavaltioiden alueella ja se on pinta-alaltaan 562,59 neliökilometriä. Suojelualue perustettiin erityisesti suojelemaan monarkkiperhosten vaellusta. Alueella esiintyy vaellusaikana jopa miljardi perhosta.
Luonto.
Mariposa Monarcan biosfäärialue sijaitsee vulkaanisella vuoristoalueella keskisessä Meksikossa. Alueen tärkein puu meksikonpihta. Putkilokasveja on löydetty alueelta 493 lajia ja sieniä 49 lajia. Lintuja Mariposa Monarcassa elää 132 lajia, ja lisäksi esimerkiksi ainakin kolme kotoperäistä salamanterilajia.
Miljoonat monarkkiperhoset saapuvat Mariposa Monarcaan talvehtimaan laajalta alueelta Pohjois-Amerikasta. Viiden kuukauden ajan alue on punaisena monarkkiperhosista, kunnes maaliskuun lopussa eloonjääneet yksilöt laskeutuvat vuorilta parittelemaan. Tämän jälkeen ne lentävät 1 500 kilometriä Kalifornianlahdelle munimaan, minkä jälkeen ne kuolevat.
20. arrondissementti (Pariisi)

Pariisin 20. arrondissementti () on yksi Pariisin kahdestakymmenestä arrondissementista, joka tunnetaan myös nimellä "arrondissement de Ménilmontant". Se jaetaan edelleen neljään kaupunginosaan (), jotka ovat Belleville, Saint-Fargeau, Père-Lachaise ja Charonne.
Arrondissementin pinta-ala on 5,98 km², ja väkiluku oli 198 042 henkeä vuonna 2011. Määrinä toimii sosialistipuolueen Frédérique Calandra vuodesta 2008 alkaen.
Sanlam

Sanlam on vuonna 1918 perustettu etelä-afrikkalainen rahoitusalan yritys, joka on listattuna JSE Securities Exchangessa ja Namibian pörssissä. Vuonna 2005 yritys hallinnoi 353 miljardin randin pääomaa.
Joulukuussa 2021 Sanlam Group aloitti neuvottelut Allianzin kanssa koko konsernin ostamisesta Afrikassa Etelä-Afrikkaa lukuun ottamatta. Keskustelua käydään ryhmän Kapkaupungin ja Münchenin pääkonttorin välillä.
Jousiammunta kesäolympialaisissa 1900

Jousiammunta kesäolympialaisissa 1900 käytiin 15. heinäkuuta – 14. elokuuta. Se oli ensimmäinen kerta, kun jousiammunnassa kilpailtiin olympialaisissa. Kilpailuja oli kuusi ja niihin osallistui 153 urheilijaa kolmesta eri valtiosta. Ranskassa käytiin useita muitakin Pariisin maailmannäyttelyyn liitettyjä jousiammuntakilpailuja, jotka nostaisivat osallistujamäärän yli 5 000:een, mutta Kansainvälinen olympiakomitea ei ole luokitellut niitä olympiakilpailuiksi, koska niitä pidetään enemmän Ranskan-mestaruuskilpailuina, sillä ne olivat pääasiassa karsintoja olympialajeihin. 
Osallistuvat maat.
Suluissa maan lähettämien urheilijoiden määrä.
J. J. Mikkola

Jooseppi Julius (J. J.) Mikkola (6. heinäkuuta 1866 Ylöjärvi – 28. syyskuuta 1946 Helsinki) oli suomalainen kielitieteilijä ja Helsingin yliopiston slaavilaisen filologian professori.
Ura.
Mikkolan vanhemmat olivat maanviljelijä Antti Erland Mikkola ja Johanna Mikkola. Hän pääsi ylioppilaaksi 1886 ja valmistui filosofian kandidaatiksi 1889 sekä lisensiaatiksi ja tohtoriksi 1893. Mikkola toimi venäjän kielen opettajana useissa eri helsinkiläisissä kouluissa 1891–1908. Hän toimi Helsingin yliopiston slaavilaisen filologian dosenttina 1895–1900, ylimääräisenä professorina 1900–1921 sekä varsinaisena professorina 1921–1934. Mikkola oli myös Satakuntalaisen osakunnan inspehtorina 1904–1931.
Mikkola oli 1918 Suomen hallituksen lähettämänä diplomaattisissa tehtävissä Bulgariassa ja Turkissa sekä Saksan Itämeren divisioonaa komentaneen Rüdiger von der Goltzin luona. Hän kuului Suomalais-ugrilaisen seuran johtokuntaan ja oli seuran varaesimies vuodesta 1929. Mikkola oli myös Suomen Sukututkimusseuran ja Kansallisteatterin johtokuntien jäsenenä. Hän toimi Suomalaisuuden Liiton puheenjohtajana 1906–1909 ja Suomalaisen tiedeakatemian puheenjohtajana 1921–1922. Mikkola oli jäsenenä useissa ulkomaisissa tiedeseuroissa.
Mikkola oli saksalaismyönteinen ja poliittiselta ajattelultaan äärioikeistolainen. Hän toimi 1930-luvulla fasistista Italiaa ihannoineen Nuoret Italian Ystävät -seuran puheenjohtajana ja kuului jatkosodan aikana saksalaismieliseen Suomen Valtakunnan Liittoon.
Yksityiselämä.
Mikkola oli naimisissa vuodesta 1893 kirjailija Maria Winterin (Maila Talvio) kanssa.
Mongolin kirjaimisto

Mongolin kirjaimisto on mongolin kieltä varten uiguurilaisen kirjaimiston pohjalta kehitetty kirjoitusjärjestelmä. Sen vanhimmat muistomerkit ovat peräisin 1200-luvulta.
Mongolin kirjaimisto koostuu 20 kirjaimesta sekä 8 lisämerkistä, jotka välittävät vieraiden kielten äänteitä. Ne kaikki perustuvat 14 uiguurilaisen kirjaimiston merkkiin. Kirjaimilla on kaksi tai kolme varianttia riippuen niiden asemasta sanan alussa, keskellä tai lopussa. Kirjoituksen suunta on ylhäältä alas ja rivit luetaan vasemmalta oikealle.
Eräitä merkkejä käytetään useiden eri äänteiden merkintään, minkä ansiosta kirjaimistoa on voitu soveltaa useisiin mongolikieliin. 1200-luvun lopulla luotiin tiibetiläiseen kirjaimistoon perustuva nelikulmainen variantti ja 1600-luvulla Zaja-Panditan kehittämä ”selkeä kirjoitus” eli todo bitšig, jota käytettiin varsinkin oiraatin ja kalmukin kielissä. Burjatiassa klassista mongolin kirjoitusjärjestelmää sovellettiin vuoteen 1931 ja Mongolian alueella vuoteen 1945 saakka. Kiinan Sisä-Mongoliassa asuvat mongolit käyttävät kirjaimistoa vielä nykyäänkin. 
1990-luvulta lähtien Mongoliassa on pyritty palaamaan mongolilaiseen kirjaimistoon, mutta käytännön syistä kyrillinen aakkosto on edelleen vallitseva. Omaperäistä kirjoitusjärjestelmää on popularisoitu myös Burjatiassa ja Kalmukiassa. Vuonna 2020 Mongolian opetusministeriö ilmoitti, että mongolin kirjaimisto otetaan virallisesti käyttöön vuoteen 2025 mennessä.
The Game – oletko valmis peliin?

The Game – oletko valmis peliin? () on vuonna 1997 ensi-iltansa saanut trilleri. Elokuvan on ohjannut David Fincher, ja sen pääosissa ovat Michael Douglas, Deborah Kara Unger, Sean Penn ja James Rebhorn.
Elokuva kertoo miljonääri Nicholas Van Ortonista (Michael Douglas), joka saa veljeltään Conradilta (Sean Penn) mystisen syntymäpäivälahjan: elämyspelejä järjestävän yrityksen lahjakortin. Aluksi Nicholas suhtautuu lahjaan epäilevästi, koska hän luulee, että hänen veljensä koettaa saada häneltä rahaa. Lopulta muiden henkilöiden suosituksesta Nicholas päättää kokeilla peliä, joka saakin hänen elämänsä päälaelleen.
Vastaanotto.
"Ilta-Sanomien" tv-lehdessä Harri-Ilmari Moilanen luonnehti elokuvaa uhkaavan paranoidisia tunnelmia huokuvaksi jännäriksi, jonka ohjauksessa on film noir -henkistä tyylitietoisuutta. ”San Franciscon katukuva on kuin tehty kiivassykkeiselle huijauslabyrintille.”.
Köprülü-suku

Köprülü-suku oli Osmanien valtakunnassa vaikuttanut ylimyssuku, josta nousi kaikkiaan kuusi suurvisiiriä, mukaan lukien suvun adoptoima Merzifonlu Kara Mustafa pašša. Suvun merkittäviä uudempia jälkeläisiä oli Mehmet Fuat Köprülü, turkkilainen historioitsija ja kansatieteilijä. 
Suvun perustaja ja ensimmäinen suurvisiiri oli Albaniassa syntynyt Köprülü Mehmet pašša, joka perusti perheen pohjois-Anatoliassa sijaitsevassa Köprün (nyk. Vezirköprü) kaupungissa. 
Muita merkittäviä suvun jäseniä ovat Köprülü Abdullah Pasha (1684–1735, Köprülü Fazıl Mustafa paššan poika), valtiomies ja sotilas, joka aikanaan toimi komentajana Persiaa vastaan käydyissä sodissa ja kuvernöörinä useissa Osmanien valtakunnan provinsseissa. 
Köprülü-suvun suurvisiirit.
1 Kara Mustafa pašša todennäköisesti adoptoitiin Köprülü-sukuun lapsena. Hän myös meni naimisiin sukuun kuuluneen naisen kanssa.&lt;br&gt;
2 Abaza-taustainen Abaza Siyavuş pašša oli Köprülü Mehmet paššan palvelija, joka adoptoitui Köprülü-sukuun avioliiton kautta.
Tarzan, apinain kuningas

Tarzan, apinain kuningas ("Tarzan of the Apes") on Edgar Rice Burroughsin romaani, joka on ensimmäinen osa viidakkomies Tarzanista kertovassa seikkailuromaanisarjassa. Tarina julkaistiin ensimmäisen kerran amerikkalaisessa lehdessä jatkokertomuksena vuonna 1912 .
Kirjan ensimmäinen suomennos oli Lauri Karilan "Tarzan, apinain kuningas" vuonna 1921. Seppo Ilmarin käännös ilmestyi vuonna 1964 samalla nimellä. Pekka Markkulan käännös vuodelta 1997 on nimeltään "Apinoiden Tarzan". 
Ensimmäinen tähän kirjaan perustuva elokuva valmistui Yhdysvalloissa vuonna 1918. Tämän "Tarzan of the Apes" -mykkäelokuvan ohjasi Scott Sidney. Kymmenvuotiasta Tarzania näytteli Gordon Griffith ja aikuista Elmo Lincoln.
Juoni.
Tarzanin vanhemmat, Lordi ja Lady Greystoke, jätetään laivakapinan seurauksena Afrikan länsirannikolle. Tarzan syntyy hänen isänsä rakentamaan majaan. Kun hän on vuoden ikäinen, hänen äitinsä kuolee luonnollisista syistä, kun taas hänen isänsä kuolee ihmisapinaheimon johtajan surmaamana. Saman heimon naaras, Kala, ottaa hänet kasvatikseen. Poika saa apinanimekseen Tarzan, joka tarkoittaa valkoista ihoa.
Tarzan kasvaa apinaheimonsa neuvokkaaksi ja vahvaksi johtajaksi ja viidakon valtiaaksi. Hän löytää isänsä majan ja oppii englantia ja ulkomaailman asioita lukemalla sieltä löytämiään kirjoja. Kun rannikolle ajautuu ryhmä valkoisia, Tarzan suojelee heitä ja rakastuu amerikkalaisnaiseen Jane Porteriin. Ryhmän pelastauduttua kotimaahansa Tarzan seuraa heitä Amerikkaan pelastamansa ranskalaisupseerin Paul D'Arnot'n avulla. Tarzan saa tietää olevansa John Clayton II, lordi Greystoken poika, mutta pitää salaisuuden itsellään ja sallii rakastamansa Janen mennä naimisiin sulhasensa kanssa tämän omaksi parhaaksi.
Nokia 7100

Nokia 7100 Supernova on Nokian vuonna 2008 julkaisema matkapuhelin. Nokia 7100:ssa on 1,3 megapikselin kamera, mp3 -soittoäänet, kalenteri ja niin edelleen.
Puhelimessa ei ole muistikorttipaikkaa, ja sisäistä muistia on vähän yli 10 megatavua.
Nokia 7100 oli ensimmäinen Nokia-puhelin, jossa oli Nokian suunnittelema WAP 1.1 -selain.
Sajanogorsk

Sajanogorsk () on kaupunki Hakassiassa Venäjällä. Se sijaitsee Jenisein rannalla läntisen Sajanvuoriston juurella 97 kilometriä Abakanista etelään. Maantie ja laivareitti yhdistävät kaupungin Abakaniin ja Minusinskiin. Asukkaita on 48 600 (vuonna 2009).
Sajanogorsk on syntynyt lähellä sijaitsevan Sajano-Šušenskajan voimalaitoksen vuonna 1975 alkaneen rakennustyön yhteydessä. Kaupungissa on alumiini- ja rakennustarviketeollisuutta.
Megakorporaatio

Megakorporaatio on William Gibsonin popularisoima termi, joka on yhdistelmä etuliitteestä mega ja sanasta korporaatio. Sitä käytetään tavallisesti etenkin kyberpunk-kirjallisuudessa. Se on kuvitteellinen yhtiö, joka on massiivinen konglomeraatti ja jolla on monopolistinen tai lähes monopolistinen asema monilla markkinoilla. Megakorporaatiot ovat niin voimakkaita, että ne voivat sivuuttaa lakia, ja niillä on omat raskaasti aseistetut armeijat mahdollisella omalla "suvereenilla alueellaan", joilla on mahdollisesti oma hallitus (tai joissakin tapauksissa ne ovat jopa ainut hallitus). Niillä on myös hyvä kontrolli työntekijöihinsä. Megakorporaatioissa yrityskulttuuri on venytetty äärimmilleen. Tieteiskirjallisuudessa megakorporaatioista on kirjoittanut esimerkiksi Thea von Harbou "(Metropolis)", Robert A. Heinlein "(Citizen of the Galaxy)", Robert Asprin "(The Cold Cash War)" ja Andre Norton "(Solar Queen -novellit)".
STS-128

STS-128 ( 17A) oli Discoveryn järjestyksessä 37. avaruussukkulalento. Lennon ensimmäinen suunniteltu laukaisuyritys oli 25. elokuuta 2009. Ukkosen vuoksi lähtöä lykättiin seuraavaan päivään. Myös tämä laukaisuyritys peruttiin avaruussukkulan polttoainetankissa havaitun venttiilivian takia. Sukkula laukaistiin lopulta onnistuneesti matkaan Kansainväliselle avaruusasemalle 29. elokuuta 2009 kello 6.59 Suomen aikaa.
Discovery telakoitui Kansainväliseen avaruusasemaan 30. elokuuta ja irtautui siitä 8. syyskuuta. Avaruussukkulan suunniteltiin laskeutuvan Floridan Cape Canaveraliin 11. syyskuuta. Myrkysään vuoksi laskeutumista lykättiin seuraavaan päivään. Floridan Cape Canaveralissa vallinneen ukkossään vuoksi Discovery laskeutui 12. syyskuuta 2009 kello 3.53 Suomen aikaa varalaskupaikalleen Edwardsin lentotukikohtaan Kaliforniaan.
Lennon pääasiallinen hyötykuorma oli Multi-Purpose Logistics Module "Leonardon" joukko mikrogravitaation fysiikkaa ja kemiaa tutkivia kokeita.
Lennolla suoritettiin kolme yli kuuden tunnin avaruuskävelyä. Avaruuskävelyillä poistettiin ja vaihdettiin Euroopan avaruusjärjestön Columbus-moduulin ulkopuolinen materiaalikoe ja vaihdettiin ammoniakkitankki tyhjän tilalle. Discovery toimitti ISS:lle tarvikkeita muun muassa uutta makuuhuonetta varten, koomikko Stephen Colbertin mukaan nimetyn juoksumaton (C.O.L.B.E.R.T. – Combined Operational Load Bearing External Resistance Treadmill), pakastimen ja ruokaa. Avaruusasemalla työskentelevä Timothy Kopra palasi Discoveryn mukana Maahan Nicole Stottin korvatessa hänet. 
Euroopan avaruusjärjestö nimesi lennolle osallistuvan Euroopan astronauttijoukkojen Christer Fuglesangin tehtävän ISS:ssä "Alisséksi". Fuglesang osallistui muun muassa kahdelle avaruuskävelylle.
Avaruuskävelyt.
Kansainväliseltä avaruusasemalta suoritettiin kolme avaruuskävelyä (). Kunkin avaruuskävelyn suunniteltu kesto oli noin 6,5 tuntia.
21. divisioona (talvisota)

21. divisioona on suomalainen sotatoimiyhtymä, joka osallistui talvisodan taisteluihin sen loppuvaiheissa. Kyseessä on pääosin Etelä-Suomen sotilaspiireissä 13. lokakuuta 1939 perustettavaksi (1. täydennysdivisioonan nimellä) määrätty divisioona. Divisioona sai keskityskäskynsä rintamalle 19. tammikuuta 1940. Divisioona muodostettiin käskyn mukaisesti niistä joukoista, jotka olivat jääneet perustamispaikoille varsinaisen kenttäarmeijan perustamisen jälkeen. Divisioona kuului ennen tammikuussa saamaansa keskittämiskäskyä organisatorisesti kotitäydennysjoukkoihin. 
Varustaminen.
Divisioona oli siis kenttäarmeijan perustamisen jälkeen ylijääneestä henkilöstöstä perustettu yhtymä, joten määrävahvuuksiin ei puolustusvoimien kalustopulasta johtuen päästy edes siinä määrin kuin varsinaisen kenttäarmeijan osalta.
Yksiköt.
Divisioona perustettiin alun perin 1. täydennysdivisioonan nimisenä, mutta kenttäarmeijaan liittämisen yhteydessä sen nimi muutettiin siis 21. divisioonaksi ja samalla kaikki sen alayksiköt nimettiin myös uudelleen. Divisioonan yksiköiden numeroinnissa esitetään ensin taisteluihin osallistuneiden yksiköiden nimet ja suluissa niiden alkuperäiset (perustamistehtävien mukaiset) nimet :
Straight Through My Heart

"Straight Through My Heart" (tunnettu myös nimellä "Straight Through My Heart (Soldier Down") on amerikkalaisen poikabändin Backstreet Boysin kappale. Se julkaistiin ryhmän seitsemännen studioalbumin This Is Us ensimmäisenä singlenä. Kappale on sanoittaja ja tuottaja RedOnen käsialaa.
23. heinäkuuta 2009 single julkaistiin maailmanlaajuisesti ryhmän virallisilla kotisivuilla ja radiossa kappale julkaistiin 28. heinäkuuta 2009. iTunesissa kappale julkaistiin 14. elokuuta 2009 ja joissain Euroopan maissa 18. elokuuta.
Musiikkivideo.
"Straight Through My Heart" -musiikkivideo kuvattiin 7. ja 8. elokuuta 2009 Los Angelesiissa, Kaliforniassa ja julkaistiin 27. elokuuta "US Weekly"n nettisivuilla.
Videon esittelyssä kerrotaan; ‘'Day Walkers: A group who band together to protect innocent mortals or Kine against the Gentry: Vampires who hunt for prey at bars and nightclubs. Sometimes these hunters become, The hunted..’' (suom. Päivällä kulkijat: Ryhmä, joka on liittynyt yhteen suojellakseen viattomia kuolevaisia tai Kinea Gentryiltä: Vampyyreiltä, jotka metsästävät saalista baareissa ja yökerhoissa. Joskus jahtaajista tulee jahdatut...)
Esittelyn jälkeen musiikki alkaa soida. Naisvampyyri ajaa moottoripyörällä yökerholle ja kävelee sisään. BSB esiintyy kyseisellä klubilla. Vampyyri alkaa etsiä uhria BSB:n alkaessa laulaa. Juuri ennen laulun kohokohtaa |Nick huomaa, että vampyyrillä on uhri. Kohokohdassa vesi, joka on luultavasti pyhää vettä, pulppuaa alas katosta ryhmän päälle. Tämä pelottaa vampyyria ja Nick kurkottaa tätä kohti. Hän johdattaa vampyyrin yhdessä Brianin, A.J.:n ja Howien kanssa toiseen huoneeseen. He lukitsevat oven ja avaavat toisen, heittäen vampyyrin ulos aurinkoon. Se tuhoaa hänet.
Tuhottuaan vampyyrin ryhmä kävelee ulos aurinkoon paljastaen suurentuneet hampaansa ja punaiset silmänsä.
Pasteur-instituutti

Pasteur-instituutti () on voittoa tavoittelematon yksityisen ranskalainen säätiön omistama instituutti, joka tutkii biologiaa, mikro-organismeja, sairauksia ja rokotuksia. Instituutti on nimetty perustajansa Louis Pasteurin mukaan, joka löysi vuonna 1885 seerumin vesikauhua vastaan. Säätiö perustettiin vuonna 1887, ja sen päämaja sijaitsee Pariisissa. 
Instituutin yli satavuotisen historiansa aikana sen tutkijat ovat löytäneet uusia sairauksia, erityisesti infektioita. Instituutti löysi ensimmäisenä HI-viruksen, ja siellä on kehitetty lääkkeitä ja rokotteita esimerkiksi kurkkumätää, tuberkuloosia, influenssaa, keltakuumetta ja ruttoa vastaan.
Instituutin toimitiloissa sijaitsee myös Louis Pasteur -museo ja hänen hautakappelinsa. Sittemmin on perustettu lukuisia Pasteur-instituutteja eri paikkakunnille ja vieraisiin maihin, erityisesti ranskankielisen kulttuuripiirin alueelle. Vuonna 2020 Pasteur-instituutin kansainväliseen verkostoon kuului kaikkiaan 32 tutkimuslaitosta, joista yli 25 sijaitsi Ranskan ulkopuolella. Verkoston toimipisteistä useat ovat kehittyneet sijaintimaansa keskeisiksi kansanterveyden tutkimuslaitoksiksi laboratorioineen. 
Lääketieteen Nobel-palkinto on myönnetty kymmenelle emoinstituutin tai sen kansainvälisen instituuttiverkoston tutkijalle. Heistä esimerkiksi Charles Nicolle oli perustamassa ja johti pitkään (1903–1936) Tunisin Pasteur-instituuttia.
Belgian vaakuna

Belgian vaakuna on Belgian tunnus lipun ohella. Se hyväksyttiin maan vaakunaksi 17. maaliskuuta 1837. Siihen on kuvattu mustalle pohjalle kultainen leijona, jolla on punainen kieli ja punaiset kynnet. Suureen vaakunaan on kuvattu myös kaksi leijonaa kilvenkantajina käsissään Belgian liput. Kilven alla olevaan nauhaan on kirjoitettu Belgian motto, "Yhtenäisyydessä on voimaa", joko ranskaksi tai flaamiksi: "L'union fait la force" / "Eendracht maakt macht".
Punakyntinen leijona vaakunan keskellä tunnetaan virallisesti nimellä "Leo Belgicus".
22. divisioona (talvisota)

22. divisioona oli suomalainen sotatoimiyhtymä, joka osallistui talvisodan taisteluihin. Kyseessä on pääosin Etelä-Pohjanmaan, Satakunta-Hämeen, Keski-Suomen ja Savon sotilaspiireissä 13. lokakuuta 1939 perustettavaksi (2. täydennysdivisioonan nimellä) määrätty divisioona. Divisioona sai keskityskäskynsä rintamalle 20. joulukuuta 1939. Divisioona muodostettiin käskyn mukaisesti niistä joukoista, jotka olivat jääneet perustamispaikoille varsinaisen kenttäarmeijan perustamisen jälkeen. Divisioona kuului ennen joulukuussa saamaansa keskittämiskäskyä organisatorisesti kotitäydennysjoukkoihin. 
Varustaminen.
Divisioona oli kenttäarmeijan perustamisen jälkeen ylijääneestä henkilöstöstä perustettu yhtymä, joten määrävahvuuksiin ei puolustusvoimien kalustopulasta johtuen päästy edes siinä määrin kuin varsinaisen kenttäarmeijan osalta.
Yksiköt.
Divisioona perustettiin alun perin 2. täydennysdivisioonan nimisenä, mutta kenttäarmeijaan liittämisen yhteydessä sen nimi muutettiin siis 22. divisioonaksi ja samalla kaikki sen alayksiköt nimettiin myös uudelleen. Divisioonan yksiköiden numeroinnissa esitetään ensin taisteluihin osallistuneiden yksiköiden nimet ja suluissa niiden alkuperäiset (perustamistehtävien mukaiset) nimet, jotka osin ehtivät muuttuakin ennen sodan alkua. :
Yleiskuvaus divisioonan käymistä taisteluista.
Divisioona ei ollut talvisodan aikana koskaan varsinaisesti rintamavastuussa oman esikuntansa johdolla vaan divisioonan joukot toimivat käytännössä useiden eri divisioonien esikuntien alaisuudessa. Varsinaisten taistelujoukkojen osalta sotatapahtumat olivat pääpiirteissään seuraavia:
Zacharias Cygnaeus

Zacharias Cygnaeus (1. marraskuuta 1733 Mäntyharju – valtiopäivien aikana 5. huhtikuuta 1809 Porvoo) oli Porvoon hiippakunnan piispa. Hänet nimitettiin toimeen vuonna 1792.
Cygnaeuksen vanhemmat olivat kirkkoherra Zacharias Cygnaeus (1700−1774) ja Elisabet Helsingius. Hän kirjoitti ylioppilaaksi Turussa 1754 ja vihittiin papiksi Porvoossa 1755, minkä jälkeen toimi Loviisan kappalaisen apulaisena. Hän tuli 1763 Mäntyharjulle mielisairaan isänsä avustajaksi ja 1775 tämän seuraajaksi. Cygnaeus oli pappina valistushenkinen ja tuli ilmeisesti tästä syystä kuningas Kustaa III:n suosioon ja sai 1792 nimityksen Porvoon piispaksi.
Cygnaeus toimi vuoden 1800 valtiopäivillä kirkollisvaliokunnan puheenjohtajana. Hän oli hengellisenä puhujana tunnettu ja kiitetty kautta maan. Cygnaeuksen ensimmäinen puoliso vuodesta 1761 oli Helena Dorotea Willström (k. 1770) ja toinen vuodesta 1773 Emerentia Af Enehjelm (k. 1825). Ensimmäisestä avioliitosta syntyneestä pojasta Zachariaksesta tuli myös Porvoon piispa.
Advance Patrol

Advance Patrol eli AP on ruotsalainen vuonna 1998 perustettu Malmöstä kotoisin oleva hip hop/reggaeton -yhtye. Yhtyeeseen kuuluu tällä hetkellä kolme jäsentä Gonza Blatteskånska, Juan Havana ja DJ Lucutz. Yhtye räppää espanjaksi, ruotsiksi ja englanniksi. Tähän asti yhtye on julkaissut neljä studioalbumia.
Yhtyeen kaikki jäsenet ovat kotoisin Latinalaisesta Amerikasta, mutta ovat kasvaneet Malmössä. Gonza ja Lucutz ovat Lindängenin kaupunginosasta ja Juan Kroksbäckistä.
Vuonna 2003 julkaistiin yhtyeen debyyttialbumi "Utskrivna". Siitä tuli suuri menestys ja sitä ylistettiin jopa Ruotsin parhaaksi hip hopiksi.
Vuonna 2004 julkaistiin "Gå löss" (suom. "Mene pois") -niminen dokumentti, joka käsitteli itsemurhaa tehnyttä yhtyeen jäsentä. Dokumentin olivat ohjanneet Magnus Gertten ja Erik Bäfving.
Yhtyeen toinen "Aposteln" -nimeä kantava studioalbumi julkaistiin vuonna 2006. Tämäkin albumi menestyi hyvin ja sen kappaleet saivat useita soittoja ruotsalaisilla radiokanavilla.
Vuonna 2007 julkaistiin kolmas "Enligt AP" -niminen studioalbumi.
"El Futuro" -niminen neljäs studioalbumi julkaistiin toukokuussa 2009.
Ricardo López

Ricardo López Felipe, yleensä vain Ricardo (s. 30. joulukuuta 1971 Madrid, Espanja) on espanjalainen jalkapallomaalivahti.
Seurajoukkueura.
Ricardo on Atlético Madridin kasvatti. Hän nousi edustusjoukkueeseen vuonna 1994, mutta ei pelannut siellä kuin yhden sarjaottelun kaudella 1996–1997. Hän ei onnistunut syrjäyttämään silloista Atléticon ykkösmaalivahti José Francisco Molinaa.
Vuonna 1998 hän siirtyi Real Valladolidiin. Ricardo pelasi joukkueessa yhteensä neljä kautta, ja kaudella 2001–2002 hän pelasi kaikki 38 sarjaottelua ollen joukkueen selvä ykkösmaalivahti. Hänet valittiin myös mukaan Espanjan maajoukkueeseen vuoden 2002 MM-kilpailuihin.
30. elokuuta 2002 Ricardo teki kolmivuotisen sopimuksen englantilaisen Manchester Unitedin kanssa. Siirtosumma oli 1,5 miljoonaa puntaa. Hänet hankittiin korvaamaan loukkaantunutta Fabien Barthezia. Ricardon peliaika jäi kaikesta huolimatta vähiin, kun hän pelasi vain neljässä Mestarien liigan ottelussa ja yhdessä Valioliigan ottelussa. Valioliiga debyytissään Manchester United kohtasi Blackburn Roversin, jossa hän onnistui muun muassa torjumaan itseaiheuttamansa rangaistuslaukauksen.
23. elokuuta 2003 hän siirtyi kauden lainasopimuksella Racing Santanderiin. Racingilla oli mahdollisuus tehdä siirrosta pysyvä seuraavana kesänä. Kauden päätteeksi Racing vältti putoamisen alemmalle sarjatasolle, kun se sijoittui 16. Ricardo palasi Manchesteriin, mutta Tim Howardin ja Roy Carrollin toimiessa joukkueen ykkös-ja kakkosmaalivahtina luvassa ei ollut peliaikaa.
Kauden 2004–2005 päätteeksi hänet vapautettiin sopimuksestaan ja hän palasi kotimaahansa. Kesällä Ricardo teki kaksivuotisen sopimuksen Osasunan kanssa. Hän oli heti alusta alkaen joukkueen ykkösmaalivahti ja pelasi vuosien 2005–2009 aikana yli 100 pääsarjaottelua.
Maajoukkueura.
Ricardo on pelannut kaksi maaottelua. Ensiesiintymisensä maajoukkueessa hän teki 14. marraskuuta 2001 ystävyysottelussa Meksikoa vastaan.
Seuraavana kesänä hän pelasi toisen maaottelunsa Ferenc Puskásin kunniaksi järjestetyssä ottelussa Unkaria vastaan. Hän korvasi Iker Casillasin puoliajalla.
Alaverdoba

Alaverdoba () on uskonnollinen ja kansanperinteeseen kuuluva juhla, jota vietetään Georgian itäosassa Kakhetin maakunnassa. Sen juuret ovat sadonkorjuun juhlistamisessa. Festivaali keskittyy Alaverdin katedraalin ympärille, jolta se on saanut nimensä: suffiksi -"oba" viittaa omistukseen. Juhla kestää useita päiviä ja saavuttaa huippukohtansa Pyhän Joosef Alaverdilaisen juhlapäivänä. Hän oli yksi Kolmestatoista assyrialaisesta kirkkoisästä ja katedraalin perustaja 500-luvulla. 
Aiemmin Alaverdoba kesti kolmen viikon ajan ja sitä vietettiin kolmiosaisessa syklissä, mikä heijasteli esikristillisiä Kuun palvontaan liittyviä kultteja. 1800-luvulla festivaaliin lisättiin maatalousmarkkinoiden perinne. Sitä käsiteltiin useissa ajan etnologisissa kertomuksissa ja matkapäiväkirjoissa, ja Giorgi Šengelaia ohjasi vuonna 1962 festivaalista kertovan osin fiktiivisen elokuvan "Alaverdoba".
Alaverdoba selviytyi neuvostokaudesta ja sitä juhlitaan edelleen Kakhetissa laajalti. Juhliin osallistuu sekä paikallisia että lähialueilta saapuvia vieraita, kuten kistejä Pankisin rotkosta.
Bob Hope (Emmerdale)

Robert "Bob" Reginald Hope on kuvitteellinen henkilö saippuasarja Emmerdalessa. Häntä esittää Tony Audenshaw.
Hahmon taustaa.
Bob saapui Emmerdaleen vuonna 2001 (Suomessa) kiertävänä alusvaate- ja sukkaedustajana. Viv Windsor ja Bob tunsivat heti välillään kemiaa ja päätyivät seurustelemaan. Bob muutti Vivin luo ja yritti ystävystyä Vivin tyttären Donnan kanssa. Hän kosi Viviä juovuspäissään, mutta pari meni silti naimisiin jo seuraavana päivänä.
Muutaman vuoden päästä Bob koki elämänsä järkytyksen kun hänen ystävänsä Terry Woods palasi matkoilta kihlautuneena Bobin tyttären Dawnin kanssa. Terryllä ja Dawnilla oli lähes 30 vuotta ikäeroa, ja Terry oli jopa Bobiakin vanhempi. Bob kuitenkin oli iloinen kuullessaan tulevansa isoisäksi. Viv ja Bob erosivat vuonna 2008 ja menivät uusiin naimisiin seuraavan vuoden huhtikuussa (Suomessa).
Vaimot.
Bob on ollut naimisissa seitsemän kertaa viiden eri naisen kanssa. Hänen ensimmäinen vaimonsa oli Jean, jonka kanssa hän oli naimisissa kaksi kertaa. Heillä on kaksi lasta, Dawn Woods ja Jamie Hope.
Toinen vaimo oli nimeltään Barbara. Heilläkin on kaksi lasta, Josh ja Carly Hope. Bobin kolmas vaimo oli eksoottinen tanssija nimeltä Vonda Lockhart. He olivat naimisissa vain 24 tuntia ja sen jälkeen erosivat. Vonda oli tullut raskaaksi kertomatta Bobille, ja hänellä onkin tytär nimeltä Roxy Lockhart. Bob sai tietää tyttärestään vasta kun Viv otti yhteyttä Vondaan. Neljäs vaimo oli Clarissa. Myös heillä on kaksi lasta, Emma ja Oliver.
Bobin viides vaimo on Viv, jonka kanssa hän on nyt toista kertaa naimisissa. He menivät naimisiin ensimmäisen kerran vuonna 2001, erosivat vuonna 2008 (Suomessa) ja menivät toisen kerran naimisiin seuraavana vuonna. He odottavat kaksosia.
Kaksoset.
Kun Bob ja Viv menivät naimisiin toisen kerran, Viv halusi ehdottomasti myös lapsen Bobin kanssa, sillä Bobilla oli lapsi jokaisen edellisenkin vaimonsa kanssa. He olivat kuitenkin jo sen ikäisiä, että heille ei annettu paljon toivoa. Kun kylän lääkäri Adam Forsythe kertoi Viville tällä olevan vaihdevuodet, he alkoivat ajatella muita vaihtoehtoja lasten hankkimiseen. Viv jopa pyysi tytärtään Donnaa olemaan sijaissynnyttäjä hänen ja Bobin lapselle. Aluksi Donna kieltäytyi, mutta Viv ja Donna tekivät Bobin tietämättä sopimuksen, että Viv maksaisi käsirahan Donnan ja Marlonin uuteen taloon jos Donna puolestaan suostuisi sijaissynnyttäjäksi. 
Dawnin hautajaispäivänä Viv voi huonosti eikä kyennyt osallistumaan hautajaisiin. Bob luuli Vivin huonovointisuuden johtuvan alkoholista, mutta Bobin jo lähdettyä hautajaisiin Viv tuupertui ja Donna vei hänet sairaalaan jossa Viv sai kuulla olevansa raskaana.
Dawnin kuolemasta järkyttyneenä Bob sanoi useaan otteeseen, ettei halua enää yhtään enempää lapsia. Viv päätti olla kertomatta Bobille raskaudestaan, ja varasi ajan klinikalle raskaudenkeskeytykseen. Bob sai kuitenkin kuulla mistä Vivin huonovointisuus oli johtunut, ja riensi klinikalle jossa he keskustelivat asiasta ja päätyivät pitämään lapsen. Kun Vivillä oli aika ultraäänitutkimukseen, he saivat tietää lapsia tulevankin kaksi.
USS Franklin (CV-13)

USS Franklin (runkonumero CV-13), lempinimeltään "Big Ben" oli Yhdysvaltain laivastolle toisen maailmansodan aikana rakennettu Essex-luokan lentotukialus. Se oli ainoa luokan aluksista, joka oli lähellä tuhoutua sodassa. Aluksen saamat vauriot olivat syynä siihen, että alusta ei modernisoitu sodan päätyttyä.
Palvelus.
Palveluksen alettua "Franklin" oli Trinidadissa koeajoissa, jonka jälkeen se liittyi San Diegossa osasto TG27.7:ään aloittaen kouluttautumisen taistelutehtäviin. Alus purjehti kesäkuussa Pearl Harborin kautta Enewetakille, jossa se liittyi osasto TG58.2:een.
Kesäkuun viimeisenä päivänä 1944 "Franklin" osallistui lentotukialuskoneiden iskuun Boninsaarille, jolla tuettiin Mariaanien maihinnousua. Lentokoneet tuhosivat useita japanilaisia koneita maahan. Aluksen lentokoneet iskivät 4. heinäkuuta Iwo Jimalle, Chichi Jimalle ja Haha Jimalle, jolloin sen lentokoneet upottivat muun muassa kuljetusaluksen satamaan sekä sytyttivät tuleen kolme pienempää alusta.
Aluksen lentokoneet aloittivat 6. heinäkuuta hyökkäykset Guamille ja Rotalle valmistauduttaessa maihinnousuun. Iskut jatkuivat 21. heinäkuuta saakka, jolloin lentokoneet aloittivat maihinnousun tukemisen. Alus oli kaksi päivää täydennettävänä Saipanilla, jonka jälkeen sen koneet aloittivat tiedustelulennot sekä torjuntalennot Palaulle. Alus palasi 28. heinäkuuta Saipanille.
"Frankliniin" osui 19. maaliskuuta 1945 kaksi japanilaisen lentokoneen pudottamaa 250 kg lentopommia. Pommit läpäisivät lentokannen ja räjähtivät aseistettujen TBM-, SB2C-, F6F- ja F4U-lentokoneiden täyttämässä lentokonehangaarissa. Koneet oli tankattu ja aseistettu hyökkäystä varten, jolloin syntyi tulipaloja ja räjähdyksiä. Aluksesta tuli täysin toimintakyvytön, mutta täydellisyyteen hiottu vianhallintajärjestelmä esti aluksen tuhoutumisen. Alus palasi Pearl Harboriin, jossa se korjattiin. Aluksella kuoli 724 ja haavoittui 265 miestä.
Alus poistettiin palveluskäytöstä helmikuussa 1947. Se luokiteltiin lokakuussa 1952 uudelleen CVA-13:ksi, edelleen elokuussa 1953 CVS-13:ksi ja lopulta toukokuussa 1959 lentokoneiden kuljetusalukseksi AVT-8:ksi. Alus ei kuitenkaan koskaan palannut aktiivipalvelukseen, vaan se myytiin romutettavaksi heinäkuussa 1966.
August Piponius

Elias August Piponius (7. tammikuuta 1868 Mikkeli – 21. kesäkuuta 1945 Helsinki) oli suomalainen maanmittari ja Teknillisen korkeakoulun professori. Hän suoritti laajoja isojakoja ja verollepanotöitä sekä useiden kaupunkien geodeettisiä mittauksia. Piponiuksen toiminta Suomen maanmittarikunnan kasvattajana oli merkittävä.
Henkilöhistoria.
Piponiuksen vanhemmat olivat komissiomaanmittari Elias Piponius (1808–1885) ja Anna Lovisa Paasonen. Piponius valmistui maanmittariksi Polyteknillisestä opistosta vuonna 1888, opiskeli Bonnin yliopistossa 1898–1900 ja suoritti maanviljelysinsinöörin tutkinnon Bonn-Poppelsdorffin maanviljelysakatemiassa Saksassa vuonna 1900. Piponiuksen puoliso vuodesta 1893 oli Lydia Irene Malmström (k. 1947). Pariskunnan tytär Verna Lydia Piponius (1894–1974) oli näyttelijä ja toinen tytär, Linnea Anna-Maria Piponius (1896–1979) puolestaan kuvataiteilija. Piponiuksen pojasta Aarno Eliaksesta (s. 1897) tuli lääkäri. Piponiuksen nimi oli listalla, jonka vasemmistolainen Valpo keräsi toisen maailmansodan jälkeen suomalaisista, jotka se halusi karkottaa Siperiaan.
Ammattiura.
Vuosina 1893–1900 Piponius työskenteli Viipurin läänin maanmittauskonttorin varamaanmittarina ja laati tuolloin muun muassa Terijoen kunnan Kellomäen kylän asemakaavan. Piponius oli Teknillisen korkeakoulun maanjako- ja katasteritekniikan professorina 1910–1935. Hän oli aloittanut Teknillisen korkeakoulun edeltäjän eli Polyteknillisen Opiston apuopettajana vuonna 1900 palattuaan Saksasta Suomeen. Piponius oli myös Helsingin yliopistossa kenttämittauksen ja vaakituksen ylimääräisenä opettajana 1920–1935. Hän julkaisi teoksen "Maanjaosta ja sen vaikutuksesta maatilan arvoon" 1906, lisäksi hän julkaisi tutkimuksia hakuteoksissa ja aikakauskirjoissa. Piponius teki vuosina 1908 ja 1909 opintomatkan tutustuen maanjako-oloihin Ruotsissa, Tanskassa, Saksassa ja Norjassa. Hän suoritti useita isojakoja Viipurin läänissä ja mittasi geodeettisesti Viipurin laitakaupungit, Mikkelin, Lappeenrannan ja Haminan kaupungit sekä teki niille myös asemakaavat. Hän oli asiantuntijana kun jakolakia käsiteltiin eduskunnan laki- ja talousvaliokunnassa vuoden 1908 valtiopäivillä ja toimi saman valiokunnan sihteerinä vuosina 1912 ja 1913. Hän oli myös jäsenenä senaatin oikeustoimituskunnan hallinnollisten maanjako-asetusten laatimista varten vuonna 1914 asetetussa asiantuntijain komiteassa. Piponius oli Maanmittariyhdistyksen toimikunnan jäsen, Suomalaisen Tiedeakatemian apujäsen ja pöytäkirjuri sekä Suomen Maataloustieteellisen seuran jäsen.
Quincy Jones III

Quincy Jones III (s. 23. joulukuuta 1968) (tunnataan myös nimillä QD3, QDIII ja Snoopy) on Ruotsin yhdysvaltalainen hip hop tuottaja, elokuvatuottaja, säveltäjä ja kirjailija.
Biografia.
Quincy Jones III syntyi 23. joulukuuta 1968 Yhdysvalloissa. Hänen isänsä on yhdysvaltalainen elokuva -ja musiikkituottaja Quincy Jones ja hänen äitinsä ruotsalainen malli Ulla Andersson. Jones muutti neljävuotiaana äitinsä ja vanhemman siskonsa Martina Jonesin kanssa Ruotsiin.
Jones kasvoi etelä-Tukholmassa. Hänen vanhempansa erosivat myöhemmin. Jones näki harvoin isäänsä.
Ura.
Jones aloitti nuorena break dancen. Hän on myös tuottanut kappaleita seuraaville artisteille: LL Cool J, Too Short, Ice Cube, Mack 10, Westside Connection, K-Dee, Lench Mob, Tech N9ne, Yo-Yo, Justin Warfield ja Tupac Shakur.
Yksityiselämä.
Nykyään Jones asuu Los Angelesissa. Hän on eronnut vaimostaan Koa Jonesista, jonka kanssa hänellä on kaksi lasta, poika ja tytär.
Vítsi

Vítsi (; virallisesti Δημοτική Ενότητα Βιτσίου, "Dimotikí Enótita Vitsíou") on yksi Kastorián kunnan kunnallisyksiköistä ja entinen itsenäinen Kreikan kunta. Se sijaitsee Kastorián alueyksikössä Länsi-Makedonian alueella. Kunnallisyksikön väkiluku on 1 275 (vuonna 2011).
Vítsin kunnallisyksikkö käsittää alueen Kastorián kunnan koillisosassa. Se on nimetty seudun Vítsi- eli Vérno-vuoren mukaan. Vítsi oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Kastorián kuntaan yhdessä Agía Triádan, Ágioi Anárgyroin, Kastrákin, Kleisoúran, Korestían, Makednoín ja Mesopotamían kanssa.
Kunnallisyksikön osat.
Vítsin kunnallisyksikkö muodostuu seuraavista kyläyhdyskunnista ja asutuksista:
José Francisco Molina

José Francisco Molina Jiménez (s. 8. elokuuta 1970 Valencia, Espanja) on entinen espanjalainen jalkapallomaalivahti.
Seurajoukkueura.
Molina aloitti ammattilaisuransa Alzirasta, josta hän siirtyi vuonna 1991 Valencian reservijoukkueeseen. Pelattuaan kauden 1993–1994 lainalla Villarrealissa, hänet myytiin Albaceteen. Hän teki ensiesiintymisensä maan pääsarjassa 8. tammikuuta 1995 kotiottelussa Real Oviedoa vastaan. Kauden viimeisessä ottelussa Deportivoa vastaan Molina päästi selkänsä taakse kahdeksan maalia, tästä huolimatta joukkue säilyi pääsarjassa.
Seuraavaksi kaudeksi Molina siirtyi madridilaisseura Atléticoon. Ensimmäinen kausi päättyi tuplamestaruuteen, kun Atlético voitti pääsarjamestaruuden sekä Copa del Reyn. Hänen viimeinen kautensa 1999–2000 joukkueessa päättyi putoamiseen sarjaporrasta alemmaksi Segunda Divisióniin.
Kaudeksi 2000–2001 Molina siirtyi tuoreen liigamestarin Deportivon riveihin. Hän toimi galicialaisten ykkösmaalivahtina kaikkien kuuden pelaamansa kauden aikana. Hän saavutti joukkueessa myös yhden Copa del Reyn ja kaksi Supercopa de Españaa.
14. lokakuuta 2002 Molinan todettiin sairastavan kivessyöpää, jonka seurauksena hän ei pelannut kaudella 2002–2003 kuin kymmenen sarjaottelua. Lopulta hän toipui sairaudesta täyteen kuntoon.
Kausi 2006–2007 jäi Molinan pelaajauran viimeiseksi, jonka hän pelasi kotikaupunkinsa Levantessa. Hänellä olisi ollut mahdollisuus jatkaa sopimustaan, mutta siitä huolimatta hän halusi päättää uransa pääsarjatasolla.
Maajoukkueura.
Molina teki ensiesiintymisensä Espanjan maajoukkueessa 24. huhtikuuta 1996 ystävyysottelussa Norjaa vastaan. Hän ei tehnyt sitä kuitenkaan maalivahtina, vaan vasempana laitalinkkinä loukkaantumisesta johtuen, eikä paikalle ollut mahdollisuutta ottaa kenttäpelaajaa.
Hän edusti Espanjaa kolmissa arvokisoissa vuosien 1996 ja 2000 EM-kilpailuissa ja vuoden 1998 MM-kilpailussa.
Valmentajaura.
Molina aloitti valmentajauransa kaudella 2009–2010 Villarrealin C-joukkueessa, jonka hän johti Segunda División B:n nousukarsintoihin heti ensimmäisellä kaudellaan. Kauden 2010–2011 lopulla hän siirtyi Segunda Divisiónissa putoamiskamppailussa olleeseen Villarreal B:hen, jonka hän onnistui pitämään sarjassa, ja joulukuussa 2011 edelleen seuran edustusjoukkueeseen, jossa hän korvasi potkut saaneen Juan Carlos Garridon.
Molina ei kuitenkaan onnistunut kääntämään Villarrealin mollivoittoisia otteita parempaan ja sai lopulta potkut maaliskuun puolivälissä seuran majaillessa sarjassa sijalla 17. Molinan viimeinen ottelu päättyi 1–0-vierastappioon Levantelle.
Kesäkuussa 2013 hänestä tuli madridilaisseura Getafen reservijoukkueen päävalmentaja.
Saavutukset.
Seurajoukkue:
Henkilökohtaiset:
HSC Merilin

HSC Merilin oli virolainen katamaraanialus. Se liikennöi Helsingin Eteläsataman ja Tallinnan väliä. 
Helsingissä alus käyttää Eteläsataman Makasiiniterminaalia, Tallinnassa taas hieman varsinaisesta matkustajasatamasta sivussa olevaa Linnasatamaa, jonne onkin ainoa liikennöitsijä. Kyseisen matkan Merilin taittaa 1,5 tunnissa, mikä tekee siitä yhdessä linjaparinsa HSC Karolinin kanssa nopeimman vaihtoehdon Tallinnaan.
Alus.
Historia.
HSC Merilin on rakennettu Australiassa, Austal Ships Ltd. -telakalla vuonna 1999. Se luovutettiin Schiffahrtsgesellschaft AGRNF ’Supercat’ &amp; Co. KG -yritykselle 10. toukokuuta 1999. Alkuaikoinaan laiva liikennöi nimellä "Cat No 1" Saksan ja Alankomaiden rannikolla reitillä Cuxhaven–Helgoland–Norderney–Langeoog–Borkum–Eemshaven–Amrum–Hörnum. 20. joulukuuta 2006 se myytiin Lindaliini A/S:lle. Alus sai nimekseen "Merilin". Huhtikuussa 2007 se aloitti liikenteen Helsinki–Tallinna-reitillä. 19.01.2017 alus poistettiin Viron laivarekisteristä.
Palvelut.
Matkustusluokat.
Merilinillä on kolme matkustusluokkaa: turistiluokka, lindaluokka ja VIP-luokka. Turistiluokka on edullisin vaihtoehto, jonka hintaan sisältyy pelkkä kansipaikka . Turistiluokan paikkoja on Merilinillä molemmissa kerroksissa, keskilaivassa. Lindaluokalle on oma erillinen osastonsa aluksen 1. kannen keulaosassa, jossa on tarjolla pieni välipala, kahvi tai tee, virvoitusjuomat, annos olutta, siideriä tai viiniä ja päivän lehdet . VIP-luokka on erillinen osasto, johon mahtuu 6–8 matkustajaa. Hintaan sisältyy ateria, kahvia tai teetä, alkoholijuomia, virvoitusjuomia sekä päivän lehdet .
Kaupat ja baarit.
Merilinillä on pieni kauppa aluksen 1. kerroksessa. Lisäksi laivalta löytyy kaksi baaria ja keittiö .
Muut palvelut.
Matkatavaroiden säilytysteline löytyy aluksen 1. kerroksesta, keskilaivasta. Lisäksi Merilillä pääsee pienehkölle ulkokannelle 2. kannen peräosasta.
SBAS

SBAS eli Satellite Based Augmentation System () on GNSS-paikannusjärjestelmien toimintaa parantava alueellinen järjestelmä. Se perustuu ylimääräisten satelliittien tietylle alueelle lähettämiin korjaussignaaleihin, joiden johdosta alueella toimivien satelliittipaikantimien paikannustarkkuus paranee.
Useimmilla SBAS-järjestelmillä päästään tyypillisesti n. 3 metrin paikannustarkkuuteen. Kaupallinen StarFire poikkeaa niistä kuitenkin suuremman tarkkuutensa johdosta, mahdollistaen tyypillisesti jopa 4,5 cm tarkkuuden. StarFiren paremmuus perustuu monimutkaisempaan vastaanotinteknologiaan joka poistaa tehokkaasti ilmakehän häiriöitä, sekä satelliittien korjaamiseen maavastaanottimien korjaamisen sijasta.
GBAS-järjestelmät (Ground Based Augmentation System) poikkeavat SBAS-järjestelmistä siten, että niissä lähettimet sijaitsevat maan pinnalla.
Parannusjärjestelmiä on toiminnassa useita, ja joitakin suunnitteilla. Seuraavassa listassa on lueteltu eri osissa maapalloa toimivia GNSS-parannusjärjestelmiä.
Anthology

Anthology on englanninkielinen sana joka tarkoittaa suomeksi antologiaa. 
Anthology voi tarkoittaa:
Anthology -nimisiä albumeita:
Suomen kauppakeskukset

Suomessa toimi 114 kauppakeskusta vuonna 2021, ja niiden kokonaismyynti oli noin 6,72 miljardia euroa, kävijämäärä 352 miljoonaa ja vuokrattava liikeala 2,51 miljoonaa neliömetriä. Kauppakeskusten markkinaosuus vähittäiskaupasta oli 2021 noin 15,4 %.
Historia.
Vuonna 2008 Erikoiskaupan Liitto pelkäsi uusien kauppakeskuksien ja niiden rakentamisen keskusta-alueiden ulkopuolelle voivan vähentää keskustojen elinvoimaa, kun erikoisliikkeiden määrä vähenee. Suomessa oli noin 70 kauppakeskusta, mutta niiden määrä oli jopa kolminkertaistumassa, sillä suunnitteilla oli yhteensä 165 uutta kauppakeskusta. Myös Ympäristöministeriön mukaan kaupan hankkeet olivat rajusti ylimitoitettuja. Ympäristöministeriön tekemässä selvityksessä kävi ilmi, 196 kaupan suunnitteilla olevaa suurhanketta olivat kooltaan yhteensä yli viisi miljoonaa neliöitä, mikä vastasi kolmannesta vähittäiskaupan silloisesta liiketilasta. Kehyskuntiin ja moottoriteiden varsille rakennettavia kauppakeskuksia aktiivisesti vastustavan entisen asuntoministeri Jan Vapaavuoren mukaan ilmiö, jossa kauppakeskukset rakennetaan keskustojen ulkopuolelle uhkaa vakavasti keskustojen elävyyttä ja elinvoimaa. Suunnitellut suuret kauppakeskukset ovat tärkeässä asemassa ilmastonmuutoksen hillintää koskevien tavoitteiden toteuttamisessa.
Vuonna 2011 Suomessa toimi 80 kauppakeskusta, jotka täyttivät Suomen Kauppakeskusyhdistys ry:n määritelmän kauppakeskukselle. Niiden kokonaismyynti oli noin 5,3 miljardia euroa, kävijämäärä 326 miljoonaa ja vuokrattava liikeala 1,57 miljoonaa m². Markkinaosuus vähittäiskaupasta oli noin 13,7 %.
Vuonna 2013 kokonaismyynti oli noin 5,8 miljardia euroa, kävijämäärä 356 miljoonaa ja vuokrattava liikeala 1,84 milj. m². Markkinaosuus vähittäiskaupasta oli noin 14,97 % ja kasvua tapahtui jokaisella sektorilla. Vuonna 2013 suurin osa kauppakeskuksista sijaitsi keskustoissa, lukumääräisesti 97,6 %. Vuoden 2013 kauppakeskusasioinneista 96,9 % tapahtui kunta- ja kaupunkikeskustoissa, ja niiden osuus kaikkien kauppakeskusten kokonaismyynnistä oli 92,8 %. Kauppakeskuksista 32 % sijaitsi pääkaupunkiseudulla.
Vuonna 2018 kauppakeskusten ammattilaisista 86 prosenttia arvioi, että verkkokaupan kasvu vaikuttaa negatiivisesti kauppakeskuksiin.
Kauppakeskuksen määritelmä Suomessa.
Suomen Kauppakeskusyhdistys ry:n määritelmän mukaan:
Kallioniemen ravintola ja vierassatama

Kallioniemen vierassatama sijaitsee Ristiinan kunnassa. Kallioniemi on Emil Nestor Setälän vuonna 1898 rakennuttama kansallisromanttinen huvila. Kallioniemi sijaitsee Saimaalla, Louhivesi–Someenjärvi–Yövesi-väylän varrella. Sillä on vierassatamaluokitus.
Plaza

"Muista merkityksistä katso Plaza (täsmennyssivu)."
Plaza () on espanjankielinen sana, joka tarkoittaa "toria" tai "aukiota". 
Kaupunkien "plaza mayorin" varrella on alkujaan perinteisesti ollut kolme toisiinsa liittyvää laitosta, kirkko, "cabildo" eli hallintovirasto, joka voi olla kuvernöörin palatsin siivessä, ja "audiencia" eli tuomioistuin. Plaza voi olla niin suuri, että siellä voidaan järjestää sotilasparaateja. Kriisin tai fiestan aikaan sinne kokoontuu suuria väkijoukkoja. Italian piazzan tavoin plaza on yhteisön elämän keskus, joka vastaa toria.
"Plaza de toros" on härkätaisteluareena. "Plaza fuerte" on linnoitus.
Nykyisin plaza voi olla mikä tahansa kokoontumispaikka kadulla tai rakennusten lomassa, esimerkiksi risteys, jossa on patsas.
Sen sukulaissanoja eri kielissä ovat italiaksi "piazza", portugaliksi "praça", ranskan "place", romanian "piața", saksan "platz" ja kreikan "πιάτσα"
Rakennuksia ja tiloja.
Eri maissa on ostoskeskuksia ja hotellien ja toimistotalojen alakerran puolijulkisia aulatiloja nimetty plazaksi. Esimerkkejä niistä ovat Pantip Plaza ja Clinton Plaza Thaimaan Bangkokissa, Plaza Las Américas Puerto Ricossa, Central Plaza Hongkongissa. Kuvitteellinen esimerkki Nakatomi Plaza (todellisuudessa Fox Plaza) on tapahtumapaikkana neljässä elokuvassa: "Die Hard", "Airheads", "Speed – kuoleman kyydissä" ja "Fight Club".
Wudu

Wudu () on islamilainen puhdistautumisrituaali. Siihen kuuluu kasvojen, käsivarsien ja jalkojen pesu sekä pään pyyhkiminen ja sierainten huuhtelu vedellä. "Wudu" tehdään aina ennen päivittäistä rukousta (salat), joita on vuorokaudessa viisi. "Wudun" jokainen vaihe on tarkasti määritelty. Virheiden sattuessa se tulee aloittaa uudestaan ja toistaa kunnes se onnistuu virheettä. Rukousta edeltävää pesua varten moskeijoiden edustalla on tavallisesti vesisäiliö, allas tai vesiposti. Ahmad ibn Nagib al-Misri on esittänyt kootusti määräykset, jotka koskevat rituaalipesussa käytetyn veden puhtautta ja siinä käytettäviä astioita.
Koraanin ohje.
Rukousta edeltävän "wudun" suoritusohjeet ovat peräisin Koraanista (Pöydän suura 5:6). Ohje kuulu Ahsen Bören suomennoksessa seuraavasti: "Te, jotka uskotte! Noustessanne rukoilemaan peskää kasvonne ja kätenne kyynärpäätä myöten, pyyhkikää päänne ja peskää jalkanne nilkkoja myöten. Ja jos olette tahriintuneet, tehkää itsenne puhtaaksi. Ja jos olette sairaina tai matkalla tai joku teistä tulee käymälästä, tai olette olleet yhteydessä naisten kanssa, eikä vettä ole saatavissa, niin hangatkaa kasvonne ja kätenne hienolla, puhtaalla hiekalla".Useimmissa islamilaisissa käännöksissä, kuten yllä olevassa, tekstin käännös kuuluu: -- "pyyhkikää päänne ja peskää jalkanne nilkkoja myöten --." Muutamat käännökset ovat uskollisempia alkuperäiselle tekstille, kuten Hämeen-Anttilan suomennos, jossa kohta kuuluu: "-- pyyhkikää päänne sekä jalat polviin asti --." Joseph Schacht on huomauttanut, että islamilainen šarialaki torjuu tässä tapauksessa Koraanin ilmeisen merkityksen ja nojautuu sen sijaan islamilaisen yhteisön yksimielisyyden periaatteeseen "(ijma')."
Rituaalinen puhdistautuminen.
Rituaalisesta puhdistautumisesta on tarkat ohjeet, jotka ovat sunneilla ja šiioilla osin erilaiset. Eräät ruumiintoiminnot voivat merkitä sitä, että puhdistautuminen pitää tehdä uudelleen.
Wudu sunnalaisessa islamissa.
Rituaalinen peseytyminen suoritetaan sunnalaisessa islamissa seuraavasti:
Wudu šiialaisessa islamissa.
Šiialainen rituaalipesu poikkeaa tästä ja suoritetaan seuraavasti: